En langvarig redningsaktion udspillede sig onsdag på Ålstrupvej nord for Vrå. Nordjyllands Politi modtog onsdag klokken 13.53 en anmeldelse om, at en 56-årig mand var blevet begravet under et jordskred på en byggeplads, og det satte gang i en større aktion for at forsøge at få gravet manden fri. Først efter omkring ni timers arbejde lykkedes det onsdag aften ved 22.45-tiden beredskabet at få gravet den 56-årige mand fri af den lerholdige og mudrede jord. Manden blev efterfølgende erklæret død, oplyser Nordjyllands Politi i en pressemeddelelse. Det er endnu uvist, hvad der forårsagede jordskredet, som kostede den 56-årige mand livet. Der er tale om en arbejdsulykke, og Nordjyllands Politi har derfor været i kontakt med arbejdstilsynet, som torsdag formiddag vil forsøge at klarlægge de nærmere omstændigheder omkring ulykken. Den 56-åriges familie er underrettet om ulykken. Manden er ikke fra lokalområdet.

Opsummering:
Det lykkedes sent onsdag aften beredskabet at få gravet en 56-årig mand fri efter et jordskred nord for Vrå. Manden blev efterfølgende erklæret død.